a čo je potešiteľné, z roka na rok pribúda dobrovoľníkov, ktorí sa do nej zapájajú. Vynikajúcu atmosféru mala Valentínska kvapka krvi v Novej Bani, kde sa uskutočnila v piatok 9. februára. Od skorých ranných hodín tu bolo mimoriadne rušno. Čakáreň pred krčnou ambulanciou sa naplnila nielen skalnými darcami, ale aj novými tvárami. Boli medzi nimi študenti novobanských stredných škôl - Gymnázia F. Švantnera, Združenej strednej školy, prišli aj žiaci SOU drevárskeho zo Žarnovice.
Zaujal nás mladý párik (na snímke), ktorý očividne prišiel na odber spoločne. Júlia Mareková zo Žiaru nad Hronom priviedla na odber aj svojho priateľa Štefana Ľachkého. Kým Julka darovala krv druhý raz, pre Štefana to bol prvý odber. Počas i po odbere krvi sa držali za ruky a tak pri pohľade na nich sme Valentínskej kvapke krvi dali prívlastok zaľúbená. Oboch mladých ľudí sprevádzal dobrý pocit, že pomohli. Veď možno aj oni sa raz ocitnú v situácii, že budú krv potrebovať, tak ako nedávno Julkina mamka.
Radosť z úspešného odberu netajila ani riaditeľka ÚzS SČK v Žiari nad Hronom Alica Jasenáková so svojimi kolegyňami, ktoré sa na organizácii odberu aktívne podieľali. "Veľmi dobré skúsenosti máme s mladými ľuďmi, ktorí ochotne prichádzajú darovať krv a odovzdávajú štafetu aj ďalším do- brovoľníkom," povedala riaditeľka. Slovami chvály po odbere nešetrila ani Jana Kotrčová z Národnej transfúznej služby Slovenska, pracovisko Banská Bystrica. "Veľmi rada by som v prvom rade chcela poďakovať miestnym aktivistom SČK – sestričke Alžbete Majerskej a riaditeľke Jasenákovej zo žiarskeho SČK aj so zamestnankyňami, pretože sa tu krásne rozvíja spolupráca v organizovaní odberov. Vidieť, že postupne viac a viac ľudí prichádza darovať krv. Boli medzi nimi aj opakovaní, skalní darcovia, ale aj veľa prvodarcov, takže táto akcia prináša svoje ovocie a je veľmi príjemné pracovať v takom prostredí, najmä s mladými." Krvi je stále málo, preto sme sa opýtali, či sa zmenilo niečo v tomto smere za posledný rok? "Krv je ako chlieb náš každodenný. Tam je ťažko hovoriť – veľa, či málo. Situácia je v tomto veľmi vrtkavá. Treba si uvedomiť, že krv je každodenná potreba každého zdravotníckeho zariadenia, kde sa robia operácie alebo pôrody. Každá nemocnica vie, že sú to nevyspytateľné situá- cie, niekedy je viac krvi, niekedy menej a tým, že krv nemôže byť skladovaná viac ako 35 dní, obmena musí bežať. Krvná banka – pracovisko, kde sa krv skladuje a odkiaľ sa v rámci spolupráce distribuuje, potrebuje každý deň desiatky nových "vkladov", aby sa udržal chod nemocníc," vyvsvetľuje Kotrčová s tým, že ak sa rozhodnete darovať krv nemali by ste prísť nalačno... "Ľudia majú zažité nejesť a takmer aj nepiť, prídu skoro na pokraji svojich síl. Usmerniť ich treba v tom smere, že keď idú vydať nejakú energiu, musia ňou byť trošku nabití. Preto im odporúčame, a touto cestou aj ostatným, ktorí ešte váhajú s darcovstvom krvi, dopriať telu pred odberom spánok, piť veľa tekutín, čím viac, tým lepšie, ale pol litra minimálne (aj sladené nápoje) a prípustné sú ľahké raňajky – pečivo s medom, džemom, teda rýchly zdroj energie."
Počas deviateho februárového dňa prišlo na odber v Novej Bani 61 dobrovoľníkov, 53 z nich mohlo darovať krv. Čo to znamená, ak ste síce prišli na odber, ale boli ste práve v ten deň z neho vyradení? Podľa slov lekárky sa to môže stať vtedy, ak darca nemal dobrý krvný obraz – dostatok krviniek na darovanie alebo pri konzultácii s lekárom ohľadne zdravotného stavu sa vyskytli nejaké dôvody, pre ktoré by nebolo vhodné darovať krv, napr. po antibiotikách. To však neznamená, že už viac na odber nemôžete prísť. Väčšinou ide o prechodné okolností, preto by vás takéto niečo odradiť nemalo. Krv je totiž vzácna tekutina a vzácny je každý človek, ktorý sa rozhodne darovať ju. Všetkým darcom, ktorí tak urobili počas Valentínskej kvapky krvi, patrí naše uznanie a obdiv.